ข่าวย่อยกองทุน
บัวแก้วปันผลแจกปันผล 76 สต.
14 ก.พ. 2556

บัวแก้วปันผลแจกปันผล 76 สต.
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง เปิดเผยว่า กองทุนเปิดบัวแก้วปันผลจะจ่ายเงินปันผลให้แก่ผู้ถือหน่วยลงทุน ในวันที่ 18 มี.ค. 2556 ในอัตรา 0.76 บาทต่อหน่วย จากผลดำเนินงานตั้งแต่วันที่ 1 ก.ค.-31 ธ.ค. 2555 และเมื่อรวมกับเงินปันผลที่จ่ายไปก่อนหน้านี้ทำให้ทั้งปี 2555 จ่ายเงินปันผลรวม 1.73 บาทต่อหน่วย 
กองทุนจะปิดสมุดทะเบียนพักการโอนหน่วยลงทุนเพื่อสิทธิในการรับเงินปันผลและหยุดขายหน่วยลงทุนชั่วคราว ตั้งแต่วันที่ 6 ก.พ.-13 มี.ค.นี้ แต่ยังรับซื้อคืนหน่วยลงทุนจากลูกค้าที่ต้องการขายคืนได้ปกติ
“กองทุนดังกล่าวจัดตั้งในปี 2537 มีนโยบายลงทุนในหลักทรัพย์ของบริษัทที่มีแนวโน้มการเติบโตทางธุรกิจสูงหรือมีปัจจัยพื้นฐานดี การคัดเลือกหุ้นลงทุนตามแนวทางของกองทุนบัวหลวง เราจะแสวงหาวงจรแห่งความรุ่งเรือง กำหนดธีมการลงทุนที่เหมาะสม คัดเลือกบริษัทที่ได้รับผลดีจากธีมนั้น 
สำหรับมูลค่าทรัพย์สินสุทธิของกองทุน ณ วันที่ 8 ก.พ.2556 เท่ากับ 1,796 ล้านบาท มีมูลค่าหน่วยลงทุนอยู่ที่ 5.8167 บาท โดยมีการจ่ายเงินปันผล 4445447ตั้งแต่จัดตั้งกองทุนจนถึงครั้งนี้ รวม 18 ครั้ง เป็นเงิน 9.33 บาทต่อหน่วย”นายวศิน กล่าว 
สำหรับผลดำเนินงานล่าสุด ณ วันที่ 25 ม.ค.2556 ย้อนหลัง 3 เดือน อยู่ที่ 16.55% ย้อนหลัง 6 เดือนที่ 32.20% ย้อนหลัง 1 ปีอยู่ที่ 56.64% ย้อนหลัง 3 ปีที่ 159.35% ย้อนหลัง 5 ปีที่ 144.06% ย้อนหลัง 10 ปีที่ 762.17% และตั้งแต่จัดตั้งกองทุนที่ 176.70% ซึ่งชนะเกณฑ์มาตรฐานหรือ SET Index ซึ่งเป็น 14.01%, 24.06%, 35.78%, 109.81%, 92.36%, 294.97% และ 12.30% ตามลำดับ แสดงถึงผลสำเร็จตามแนวทางการบริหารของกองทุนบัวหลวงที่เห็นได้อย่างเป็นรูปธรรม 
กองทุนทหารไทยลดค่าธรรมเนียม
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า ตั้งแต่วันที่ 20 ก.พ. 2556 บริษัทจะปรับลดค่าธรรมเนียมการซื้อขายหลักทรัพย์ของกองทุนภายใต้การจัดการทั้งสิ้น 20 กองทุน เหลือเพียงอัตราเดียวคือ 0.1% จากเดิมเก็บอยู่ในอัตรา 0.12-0.25%
“เราตั้งใจลดค่าธรรมเนียมเพื่อสร้างความพึงพอใจและเป็นประโยชน์ต่อผู้ถือหน่วยลงทุน เพราะผู้ลงทุนจะชำระค่าใช้จ่ายในการซื้อขายกองทุนน้อยลง อาทิ กลุ่มผู้ที่มีการซื้อขายกองทุนบ่อย เช่นพวกลงทุนแบบคาดการณ์ภาวะตลาด หรือเพื่อทำกำไรระยะสั้น โดยเฉพาะกองทุนประเภทหุ้น เช่น SET50 หรือ JUMBO 25 กองทุนดัชนีหุ้นต่างประเทศ เช่น World Equity Index หรือ Emerging Markets Equity Index หรือกองทุนสินค้าโภคภัณฑ์ เช่นทองคำหรือน้ำมัน เป็นต้น” 
บลจ.ธนชาตเปิดขาย 3 กองทุนใหม่
บลจ.ธนชาต เสนอขายกองทุนเปิดธนชาต Fixed Income 6M19 (TFI6M19) ระยะเวลาลงทุนประมาณ 6 เดือน ผลตอบแทนประมาณ 3.05% เสนอขายครั้งเดียวระหว่างวันที่ 12-18 ก.พ. 2556 ลงทุนในตราสารหนี้ทั้งในและต่างประเทศ ป้องกันความเสี่ยงอัตราแลกเปลี่ยนเต็มจำนวนสำหรับเงินลงทุนต่างประเทศ
กองทุนเปิดธนชาตตราสารหนี้ 3 เดือน #3 (TFIX3M#3) รอบการลงทุนประมาณ 3 เดือน ผลตอบแทนประมาณ 2.75% ต่อปี รับคำสั่งซื้อ–ขาย วันที่13-15 ก.พ. 2556 ลงทุนในตราสารหนี้ในประเทศและกองทุนเปิดธนชาตพันธบัตรรัฐคุ้มครองเงินต้น 5 (TGOV5) รอบการลงทุน 6 เดือน ผลตอบแทนประมาณ 2.6% ต่อปี รับคำสั่งซื้อ–ขาย วันที่15-22 ก.พ. ลงทุนในพันธบัตรภาครัฐในประเทศ